CELEX: 62020TN0579
Language: el
Date: 2020-09-21 00:00:00
Title: Υπόθεση T-579/20: Προσφυγή της 21ης Σεπτεμβρίου 2020 — Genekam Biotechnology κατά Επιτροπής

30.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 414/37
            
         
      Προσφυγή της 21ης Σεπτεμβρίου 2020 — Genekam Biotechnology κατά Επιτροπής
      (Υπόθεση T-579/20)
      (2020/C 414/58)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Genekam Biotechnology AG (Duisburg, Γερμανία) (εκπρόσωπος: S. Hertwig, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση C(2020) 5548 τελικό της καθής, της 7ης Αυγούστου 2020, κατά το μέρος που με αυτήν αξιώνεται ποσό άνω των 39 827,83 ευρώ πλέον τόκων υπερημερίας·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την παρούσα προσφυγή ζητείται η ακύρωση της απόφασης C(2020) 5548 τελικό της Επιτροπής, της 7ης Αυγούστου 2020, περί είσπραξης του οφειλόμενου από την Genekam Biotechnology AG ποσού των 119 659,55 ευρώ.
      Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως.
      
                  1.
               
               
                  Πρώτος λόγος: παράβαση των Συνθηκών κατά την έννοια του άρθρου 263, δεύτερο εδάφιο, ΣΛΕΕ λόγω έλλειψης ενεργητικής νομιμοποίησης της Ευρωπαϊκής Επιτροπής.
                  
                              —
                           
                           
                              Η Ευρωπαϊκή Επιτροπή δεν έχει ενεργητική νομιμοποίηση. Όπως προκύπτει από την αποτελούσα εκτελεστό τίτλο απόφαση C(2020) 5548 τελικό της Ευρωπαϊκής Επιτροπής, της 7ης Αυγούστου 2020, καθώς και από το παράρτημα II, μέρος B, τμήμα 2, II.19.3, της συμφωνίας επιχορήγησης, η Ευρωπαϊκή Επιτροπή ενεργεί στο όνομα του Ταμείου Εγγυήσεων των Συμμετεχόντων ή ως «executive agent» αυτών. Επομένως, η Ευρωπαϊκή Επιτροπή δεν είναι η ίδια δικαιούχος της αξίωσης που βεβαιώνεται με εκτελεστό τίτλο ούτε δικαιούται, ως εκ τούτου, να απαιτήσει την πραγματοποίηση πληρωμής προς την ίδια.
                           
                        
            
                  2.
               
               
                  Δεύτερος λόγος: παράβαση των Συνθηκών κατά την έννοια του άρθρου 263, δεύτερο εδάφιο, ΣΛΕΕ λόγω παραβίασης της αρχής της νομιμότητας της δράσης της διοίκησης.
                  
                              —
                           
                           
                              Δεν υφίσταται, υπέρ του Ταμείου Εγγυήσεων, εξουσιοδοτική βάση για την έκδοση της επίδικης απόφασης που αποτελεί εκτελεστό τίτλο. Συγκεκριμένα, το άρθρο 299 ΣΛΕΕ εξουσιοδοτεί, στην καλύτερη περίπτωση, την Επιτροπή, όχι όμως το Ταμείο Εγγυήσεων, να ενεργεί εκδίδοντας εκτελεστές αποφάσεις. Επιπλέον, το άρθρο 299 ΣΛΕΕ δεν αποτελεί, αυτό καθαυτό, επαρκή εξουσιοδοτική βάση για την έκδοση εκτελεστών αποφάσεων. Η εξουσία των οικείων θεσμικών οργάνων προς έκδοση τέτοιων πράξεων πρέπει να προκύπτει από άλλες διατάξεις.
                           
                        
            
                  3.
               
               
                  Τρίτος λόγος: παράβαση των Συνθηκών κατά την έννοια του άρθρου 263, δεύτερο εδάφιο, ΣΛΕΕ λόγω έλλειψης αξίωσης επιστροφής βάσει του παραρτήματος II, μέρος B, τμήμα 2, II.20, της συμφωνίας επιχορήγησης.
                  
                              —
                           
                           
                              Η καθής δεν δικαιούται, βάσει των διατάξεων της συμφωνίας επιχορήγησης, να απαιτήσει την επιστροφή των γνωστοποιηθεισών από την προσφεύγουσα δαπανών του πρώτου έτους του έργου. Τα έξοδα είναι επιλέξιμα και, επομένως, πρέπει να αναγνωριστούν.
                           
                        
                              —
                           
                           
                              Σ’ αυτό δεν μπορεί επίσης να αντιταχθεί ότι η προσφεύγουσα, μετά την αποχώρηση από το έργο FIBROGELNET, δεν έχει αξίωση επιστροφής των εξόδων της, διότι, λόγω πολυάριθμων παραβάσεων των διαδικαστικών κανόνων σχετικά με την αποχώρηση δικαιούχου από την κοινοπραξία βάσει του παραρτήματος II, μέρος B, τμήμα 2, II.35 επ., η λήξη της συμμετοχής της προσφεύγουσας στο έργο FIBROGELNET δεν παρήγαγε αποτελέσματα και η συντονίστρια είχε επιβεβαιώσει επανειλημμένως στην προσφεύγουσα, ήδη πριν από την υποτιθέμενη αποχώρησή της από το έργο, ότι τα έξοδα αποτελούν επιλέξιμες δαπάνες κατά το παράρτημα II, μέρος B, τμήμα 2, II.14, της συμφωνίας επιχορήγησης. Επομένως, η προσφεύγουσα δύναται να τρέφει εμπιστοσύνη ως προς τη νόμιμη λήψη των εξόδων αυτών.